REGLEMENTĂRI ŞI MODELE ELECTORALE CARE PROMOVEAZĂ FEMEILE

ABSTRACT

Pornind de la principiul egalităţii de şanse între femei şi bărbaţi, este esenţial ca femeilor să li se asigure în mod real egalitatea de şanse în ceea ce priveşte participarea la luarea deciziilor publice şi promovarea în viaţa politică (aspecte prezentate în partea I a studiului).

Atât la nivel internaţional (ONU),  cât şi european (Consiliul Europei şi Uniunea  Europeană) există reglementări referitoare la promovarea femeilor în viaţa politică şi la luarea deciziilor publice (prezentate în partea a II-a). 

Referitor la măsurile legislative luate în statele membre pentru a favoriza reprezentarea femeilor la nivel politic, s-a putut constata că numeroase state au modificat Constituţia şi au schimbat, în ultimii ani, legile electorale. În unele state membre ale Uniunii Europene s-a pus iniţial în aplicare sistemul pe cote, care a vizat asigurarea prezenţei femeilor în proporţie de 30-40% (considerându-se că 30% reprezintă pragul de la care femeile pot avea o reală influenţă în parlamente). Acest sistem a constituit o primă etapă de aplicare a politicii egalităţii de şanse (la care ne referim în partea a III-a), în timp fiind înlocuit cu alte măsuri care promovează reprezentarea egală a femeilor şi bărbaţilor în viaţa politică şi publică (partea a IV-a).

I. EGALITATEA DE ŞANSE
Egalitatea de şanse are la bază asigurarea participării depline a fiecărei persoane la viaţa economică şi socială, fără deosebire de origine etnică, sex, religie, vârstă, dizabilităţi sau orientare sexuală
.  
Uniunea Europeană promovează drepturile fundamentale, nediscriminarea şi egalitatea de şanse. Parlamentul European şi Consiliul Uniunii Europene au declarat 2007 drept Anul European al Egalităţii de Şanse. De asemenea, Comisia Europeană raportează în fiecare an Consiliului European de primăvară evoluțiile în privința egalității de șanse între femei și bărbați în statele membre ale Uniunii Europene și prezintă viitoarele provocări și priorități. Egalitatea de șanse între femei și bărbați este un drept fundamental și un principiu comun al Uniunii Europene
.
Egalitatea de şanse are la bază standardele stabilite prin următoarele directive adoptate la nivelul Uniunii Europene:

· Directiva 75/117/CEE privind apropierea legislaţiilor statelor membre referitoare la aplicarea principiului egalităţii de remunerare între lucrătorii de sex masculin şi cei de sex feminin
;
· Directiva 76/207/CEE privind punerea în aplicare a principiului egalităţii de tratament între bărbaţi şi femei în ceea ce priveşte accesul la încadrarea în muncă, la formarea şi la promovarea profesională, precum şi condiţiile de muncă
;
· Directiva 92/85/CEE privind introducerea de măsuri pentru promovarea îmbunătăţirii securităţii şi a sănătăţii la locul de muncă în cazul lucrătoarelor gravide, care au născut de curând sau care alăptează
;
· Directiva 97/80/CE privind sarcina probei în cazurile de discriminare pe motive de sex
;
· Directiva 79/7/CEE privind aplicarea treptată a principiului egalităţii de tratament între bărbaţi şi femei în domeniul securităţii sociale
;
· Directiva 86/613/CEE privind aplicarea principiului egalităţii de tratament între bărbaţii şi femeile care desfăşoară activităţi independente, inclusiv agricole, precum şi protecţia maternităţii
;
· Directiva 96/34/CE privind acordul-cadru referitor la concediul pentru creşterea copilului încheiat de UNICE
, CEEP şi CES
;
· Directiva 2000/78/CE de creare a unui cadru general în favoarea egalităţii de tratament în ceea ce priveşte încadrarea în muncă şi ocuparea forţei de muncă
;
· Directiva 2000/43/CE privind tratamentul egal al persoanelor, indiferent de originea rasială şi etnică
. 
Conform Regulamentului 1083/2006 al Consiliului Uniunii Europene, egalitatea de şanse constituie unul dintre principiile de intervenţie ale fondurilor structurale.

Pentru Anul European al Egalităţii de Şanse, au fost stabilite patru obiective, care sunt urmărite prin acţiunile şi programele care se desfăşoară în acest cadru, şi anume: 
· drepturi (creşterea gradului de conştientizare asupra dreptului la egalitate şi nediscriminare, precum şi asupra problemei discriminării multiple);

· reprezentativitate (stimularea dezbaterilor asupra mijloacelor de creştere a participării în societate a grupurilor care sunt victime ale discriminării şi a participării echilibrate a femeilor şi bărbaţilor);

· recunoaştere (facilitarea şi celebrarea diversităţii şi egalităţii);

· respect (promovarea unei societăţi bazate pe o mai mare coeziune).
Pornind de la principiul egalităţii de şanse între femei şi bărbaţi, este esenţial ca femeilor să li se asigure în mod real egalitatea de şanse în ceea ce priveşte participarea la luarea deciziilor publice şi promovarea în viaţa politică.

II. REGLEMENTĂRI INTERNAŢIONALE ŞI EUROPENE REFERITOARE LA PROMOVAREA FEMEILOR ÎN VIAŢA POLITICĂ ŞI LA LUAREA DECIZIILOR PUBLICE
Pe plan internaţional, Convenţia Naţiunilor Unite referitoare la eliminarea oricăror forme de discriminare privind femeile (CEDAW), semnată în 1979 şi ratificată de toate statele membre ONU, a menţionat pentru prima dată într-un document internaţional egalitatea femeilor şi bărbaţilor în participarea la viaţa politică şi la luarea deciziilor publice.

La cea de-a IV-a Conferinţă Mondială a femeilor de la Beijing, din              15 septembrie 1995, au fost adoptate o Declaraţie şi un Program de Acţiune referitoare la eliminarea discriminării femeilor şi a obstacolelor în calea realizării egalităţii dintre femei şi bărbaţi. Aceste documente conţin şi prevederi referitoare la luarea unor măsuri de ordin legislativ menite a facilita participarea femeilor la viaţa politică.

Un rol deosebit în elaborarea şi aplicarea politicilor referitoare la promovarea femeilor în politică l-a avut Consiliul Europei, care a abordat, în mod concret, tema relaţiei dintre modurile de scrutin şi promovarea femeilor în viaţa politică
.
Rezultatele eforturilor depuse de state pentru promovarea femeilor în politică sunt modeste. La nivel mondial, mai puţin de 20% din locurile din Parlament şi din portofoliile ministeriale sunt ocupate de femei, iar mai puţin de 5% dintre şefii de stat sunt femei.
Comisia pentru egalitatea între bărbaţi şi femei aminteşte în raportul său
 slăbiciunea oricărei democraţii care nu facilitează femeilor asumarea de responsabilităţi.

Rezoluţia 1706 (2010) – Creşterea reprezentării femeilor în politică prin sistemul electoral
 recomandă luarea măsurilor privind cotele de reprezentare sau discriminarea pozitivă. Aceste obiective sunt însoţite de cifre. Astfel, în cadrul scrutinului cu reprezentare proporţională, listele electorale ar trebui să conţină cel puţin 40% candidate şi reguli stricte de plasare. În cazul votului uninominal, partidele politice sunt cele competente să aleagă candidatele. Dispoziţii privind sancţiunile efective trebuie să însoţească aceste măsuri.
Limitarea cumulului de mandate politice, atât la nivel local, regional, cât şi naţional sau european fac parte dintre pistele lansate prin rezoluţie. Partidele politice sunt invitate să adopte în cadrul lor cote de reprezentare. 
Uniunea Europeană are o tradiţie îndelungată în promovarea egalităţii între bărbaţi şi femei, instituită încă din 1957, prin Tratatul de la Roma. Articolul 2 al Tratatului recunoşte promovarea egalităţii dintre femei şi bărbaţi ca o misiune fundamentală a Comunităţii Europene. Se precizează preocuparea pentru eliminarea inegalităţilor sau discriminărilor pe bază de sex. În anii ’80 problema participării femeilor la viaţa politică devine o preocupare majoră la nivelul Uniunii Europene, egalitatea între femei şi bărbaţi fiind considerată un drept fundamental, o valoare comună a Uniunii Europene şi o condiţie necesară pentru realizarea obiectivelor acesteia
.

Ulterior, au fost elaborate reglementări pentru promovarea acţiunilor pozitive în favoarea femeilor referitoare la egalitatea şanselor dintre femei şi bărbaţi
. Charta de la Atena, adoptată la Conferinţa europeană pe tema femeilor (1992), a abordat, pentru prima dată, problemele parităţii în domeniul participării femeilor la luarea deciziilor mai ales în zonele urbane.

Din 1995, Consiliul Uniunii Europene a luat în discuţie participarea echilibrată a femeilor şi bărbaţilor în luarea deciziilor
, ceea ce a dus la elaborarea unei recomandări speciale în acest domeniu. Prin Recomandarea Consiliului referitoare la participarea echilibrată a femeilor şi bărbaţilor în procesul decizional
, statele membre au adoptat o strategie integrată vizând realizarea exigenţelor comunitare în domeniu şi au luat măsuri legislative adecvate. Consiliul a recomandat promovarea echilibrului între femei şi bărbaţi, în procesul decizional, la toate nivelele.

Raportul Comisiei Europene din anul 2000 a pus în evidenţă menţinerea deficitului democratic, întrucât majoritatea statelor membre au ales soluţia reprezentării, în proporţii diferite, a femeilor în organele de decizie (ţările scandinave şi Marea Britanie au optat pentru 50%, în timp ce alte ţări au avut un nivel de 30% ca limită critică). 

După Conferinţa Mondială a Naţiunilor Unite de la Beijing din 1995, Uniunea Europeană a întărit politica comunitară care se referea la egalitatea şanselor pentru femei şi bărbaţi, mai ales prin aplicarea Programului de acţiune (1996-2000)
.

În anul 2000 a fost elaborată Strategia-cadru în domeniul egalităţii dintre femei şi bărbaţi
, însoţită de un Plan de acţiune
, adaptat ulterior evoluţiilor concrete ale acestui domeniu
. În Strategie se menţiona preocuparea pentru “participarea şi prezenţa egală a cetăţenilor celor două sexe în economie şi la luarea deciziilor, ca şi în viaţa socială, culturală şi civilă”, identificând cinci domenii de acţiune, printre care egalitatea participării şi a reprezentării (punctul 3.2). Printre obiectivele strategice şi operaţionale au figurat evaluarea influenţei sistemelor electorale, a legislaţiilor, a sistemului de cote şi a altor măsuri referitoare la participarea echilibrată a femeilor şi bărbaţilor în organismele politice alese (punctul 3.2.1).

Analiza situaţiei referitoare la participarea femeilor la luarea deciziilor politice a arătat că femeile sunt subreprezentate la nivelul Uniunii Europene şi în ţările membre, luându-se în considerare reprezentarea femeilor în instituţiile europene, în parlamentele ţărilor membre ale Uniunii Europene şi în guvernele naţionale
. 

Pentru perioada 2006-2010, Comisia Europeană a elaborat o Foaie de parcurs pentru egalitatea dintre femei şi bărbaţi
, care a prezentat şase domenii prioritare de acţiune: independenţa economică egală pentru femei şi bărbaţi, concilierea între viaţa privată şi profesională, o reprezentare egală în luarea deciziilor, eradicarea oricărei forme de violenţă bazate pe gen, eliminarea stereotipiilor de gen şi promovarea egalităţii între femei şi bărbaţi în politicile externe şi de dezvoltare.

În capitolul referitor la participarea egală a femeilor şi bărbaţilor la luarea deciziilor (Partea I, punctul 3), s-a remarcat subreprezentarea  femeilor în luarea deciziilor politice, ceea ce a fost apreciat ca un  deficit democratic (3.1). În document s-a menţionat că trebuie încurajată în continuare manifestarea cetăţeniei active, participarea femeilor la viaţa politică şi în administraţia publică la toate nivelele (local, regional, naţional şi european). 

Un rol deosebit îl au „acţiunile-cheie”, precum: analizarea unor baze de date comparative, la nivel european; lansarea unui program “Cetăţeni pentru Europa”; constituirea unei reţele comunitare a femeilor care ocupă posturi de responsabilitate în economie şi politică; susţinerea unor acţiuni de sensibilizare, a unor schimburi de experienţă şi a cercetărilor referitoare la participarea femeilor la decizia politică.

În document s-a apreciat că Pactul european pentru egalitate între femei şi bărbaţi va demonstra angajamentul statelor membre, la cel mai înalt nivel, de a intensifica eforturile pentru realizarea egalităţii dintre femei şi bărbaţi, în parteneriat cu Comisia Europeană (partea II). În acest scop, a fost creat Institutul european pentru egalitatea dintre femei şi bărbaţi. Fondurile structurale, programele financiare care se aplică în diferite domenii politice şi programul PROGRESS însoţesc aplicarea Foii de parcurs. În fiecare an sunt elaborate rapoarte şi evaluări de impact.

Cetăţenii europeni sunt informaţi asupra evoluţiilor în domeniul egalităţii dintre femei şi bărbaţi, prin portalul “Europa este a voastră” şi serviciul “Citizens Signpost”
.

Comisia controlează permanent progresele realizate în acest domeniu şi  elaborează programe de lucru şi evaluări anuale (prin indicatorii celor 12 domenii critice, tip BEIS, prezente în Platforma de la Beijing)
. Printre aceşti indicatori figurează şi cei referitori la promovarea unei participări egale la decizia politică (în instituţiile europene, în instituţiile naţionale precum parlamentele naţionale şi administraţia centrală şi locală).

În document se precizează că se urmăreşte revizuirea legislaţiei în domeniu, în vederea îmbunătăţirii şi modernizării ei. Se monitorizează şi evaluează anual Foaia de parcurs, iar în 2007 s-a elaborat un Index al egalităţii de gen. În continuarea Foii de parcurs, se aplică Programul anual pentru implementarea politicii în acest domeniu.

III. STATE EUROPENE CU REGLEMENTĂRI LEGALE ÎN DOMENIU
BELGIA

 

Cadrul legal

· Constituţia Belgiei din 17 februarie 1994, cu modificările ulterioare;

· Legea din 24 mai 1994 (Legea Smet-Tobback)  privind promovarea unei repartizări echilibrate între bărbaţi şi femei pe listele de candidaţi în alegeri;

· Legea din 17 iunie 2002 privind asigurarea unei prezenţe egale a bărbaţilor şi femeilor pe listele de candidaţi în alegerile pentru Parlamentul European, modificată prin Legea din 11 martie 2003;

· Legea din 18 iulie 2002 privind asigurarea unui procent egal al bărbaţilor şi femeilor pe listele de candidaţi la alegerile pentru Camerele legislative federale şi pentru Consiliul comunităţii germanofone;

· Legea specială din 18 iulie 2002 privind asigurarea unei prezenţe egale a bărbaţilor şi femeilor pe listele de candidaţi la alegerile Consiliului flamand, Consiliului regiunii valone şi a Consiliului regiunii Bruxelles – Capitală.

Modul de scrutin

· Reprezentare proporţională pe liste 
Constituţia Belgiei din 17 februarie 1994 prevede în art. 10 că: “Egalitatea dintre femei şi bărbaţi este garantată” (aliniat inserat prin modificarea din 21.02.2002).

Articolul 11 bis prevede că: „Legea, decretul sau regulile vizate în articolul 134 garantează femeilor şi bărbaţilor egalitatea exercitării drepturilor şi libertăţilor lor şi favorizează egalitatea accesului la obţinerea mandatelor electorale şi publice. 

Conform acestor prevederi, Consiliul de Miniştri şi guvernele comunităţilor şi regiunilor vor fi alcătuite din persoane de sexe diferite.

Legea, decretul sau regulile vizate în articolul 134 reglementează prezenţa persoanelor de sexe diferite în rândul deputaţilor permanenţi, în Consiliile provinciilor şi în alte organisme locale.”

Legea  din 24 mai 1994 privind promovarea unei repartizări echilibrate între femei şi bărbaţi pe listele de candidaţi la alegeri interzice partidelor politice să înscrie pe listele electorale mai mult de  două treimi candidaţi de acelaşi sex. Legea „parităţii” (Legea din 18 iulie 2002) modifică articolul 117
 bis din Codul electoral pentru alegerile Camerelor legislative federale, stipulând că diferenţa între numărul candidaţilor (titulari ori supleanţi) aparţinând fiecărui sex  nu trebuie să fie mai mare de unu. În plus, primii trei candidaţi (titulari ori supleanţi) din fiecare listă nu pot fi de acelaşi sex.  

Noile legi (Legea din 17 iunie 2002, Legea din 18 iulie 2002 şi Legea specială din 18 iulie 2002) au introdus paritatea sexelor pe listele de candidaţi pentru alegerile europene, federale şi regionale şi alternanţa celor două sexe pentru primii trei candidaţi de pe listă. Această alternanţă a fost considerată importantă  într-un sistem electoral de  reprezentare proporţională.
Conform Legii din 17 iunie 2002 privind asigurarea unei prezenţe egale a bărbaţilor şi femeilor în alegerile pentru Parlamentul European, partidele politice pot prezenta liste de candidaţi susţinute de 5 parlamentari belgieni din cadrul aceluiaşi colegiu (grup lingvistic) sau de semnăturile a 5.000 de alegători din circumscripţia flamandă/valonă/regiunea Bruxelles-Capitală; pentru circumscripţia germanofonă sunt necesare 200 de semnături. 

Pentru asigurarea unei prezenţe egale a bărbaţilor şi femeilor pe liste, primii trei candidaţi titulari, precum şi primii trei supleanţi din fiecare listă nu pot fi de acelaşi sex. De asemenea, la stabilirea ordinii candidaţilor pe listă, distanţa între numărul candidaţilor titulari/supleanţi aparţinând fiecărui sex nu trebuie să fie mai mare de unu.

Ponderea  femeilor în diferitele adunări legislative după desfăşurarea alegerilor legislative din 2003 şi a alegerilor europene şi regionale din 2004, după aplicarea Legii parităţii

	Nivel de reprezentare
	Femei/total
	% femei

	Parlamentul European
	7/24
	29,2%

	Senat
	15/40
	37,5%

	Camera Reprezentanţilor
	52/150
	34,7%

	Parlamentul regiunii Valone 
	14/75
	18,7%

	Parlamentul flamand
	39/124
	31,45%

	Parlamentul Regiunii Bruxelles-Capitală
	41/89
	46,07%

	Parlamentul Comunităţii germanofone
	6/25
	24%


FRANŢA

Cadrul legal

· Legea constituţională nr. 99-569 din 8 iulie 1999, care a modificat Constituţia din 4 octombrie 1958;

· Legea nr. 2000-493 din 6 iunie 2000 menită a favoriza accesul egal al femeilor şi bărbaţilor la mandatele electorale şi funcţiile eligibile;

Modul de scrutin

· Sistem mixt cu două tururi de scrutin

În Franţa, participarea femeilor în viaţa politică a produs una dintre cele mai semnificative schimbări ale spaţiului politic, prin modificarea Constituţiei şi a Codului electoral, însoţite de ample dezbateri referitoare la democraţia paritară şi la aplicarea parităţii în toate domeniile societăţii franceze.

Legea constituţională nr. 99-569 din 8 iulie 1999
 a dus la completarea articolului 3 din Constituţia din 4 octombrie 1958, cu un alineat care preciza că “legea favorizează accesul egal al femeilor şi bărbaţilor la mandatele electorale şi la funcţiile eligibile”. Articolul 4 al Constituţiei a fost completat, de asemenea, cu un alineat care stipula că partidele şi grupurile politice vor contribui la punerea în aplicare a principiului enunţat în art. 3, în condiţiile determinate de lege.

În Legea nr. 2000-493 din 6 iunie 2000 menită a favoriza accesul egal al femeilor şi bărbaţilor la mandate electorale şi funcţiile eligibile
 au fost menţionate:

· dispoziţii referitoare la alegerile care se desfăşoară prin scrutin pe listă (Titlul 1), completând Codul electoral cu menţiunile: “pe fiecare listă, distanţa dintre numărul candidaţilor de fiecare sex nu poate fi mai mare de unu. În fiecare grup de câte şase candidaţi, în ordinea prezentării pe listă, trebuie să figureze un număr egal de candidaţi de fiecare sex”;

· dispoziţii referitoare la declararea candidaturilor, legate mai ales de menţionarea sexului (Titlul 2);

        - dispoziţii referitoare la sprijinul acordat partidelor şi grupurilor politice, care se refereau la Legea nr. 88-227 din 11 martie 1988 referitoare la  transparenţa financiară a vieţii politice (Titlul 3).

Legea din 6 iunie 2000 a constrâns partidele politice să prezinte un număr egal de bărbaţi şi femei pentru alegerile regionale, municipale (în comunele cu 3500 de locuitori şi mai mult), senatoriale (pe segmentul unde se aplică scrutin proporţional) şi europene. Legea a prevăzut penalizarea financiară a partidelor sau grupurilor politice care nu respectă proporţia parităţii, încă de la desemnarea candidaţilor.

“Legea parităţii”, aşa cum a fost denumită legea din iunie 2000, a produs numeroase alte modificări şi a dus la adoptarea unor iniţiative legislative, cum au fost: Legea nr. 2000-641 din 10 iulie 2000 referitoare la alegerea senatorilor, care a modificat Codul electoral prin inserarea unor articole referitoare la aplicarea scrutinului proporţional
, Legea din 30 iulie 2003 cuprinzând reforma alegerii senatorilor
; Legea nr. 2003-327 din 11 aprilie 2003 referitoare la alegerea consilierilor regionali şi a reprezentanţilor în Parlamentul European, precum şi la acordarea unor ajutoare publice partidelor politice
; Decretul 95-1114 din 18 octombrie 1995 referitor la crearea Observatorului parităţii între femei şi bărbaţi, modificat de Decretul 98-922 din 14 octombrie 1998 etc.

În anul 2003, guvernul francez a dinamizat politica de abordare integrală a egalităţii sexelor, iar în anul 2004 a fost elaborată Charta egalităţii între femei şi bărbaţi
, care a stabilit măsuri şi acţiuni în acest sens, ce vor fi întreprinse la nivelul guvernului, administraţiei locale, împreună cu partenerii sociali şi ansamblul societăţii franceze. Charta conţine acţiuni desfăşurate pe 5 axe principale, printre care, realizarea parităţii politice şi sociale şi accesul femeilor la responsabilităţi (axa 1). În Chartă se menţionează faptul că ideea parităţii exprimă voinţa de a reprezenta femeile şi bărbaţii, în mod egal, în zonele unde se iau deciziile, motivându-se că fiecare sex reprezintă, în general,  jumătate din populaţia ţării.

Încă din 2001, Programul guvernamental de politici publice destinat egalităţii între bărbaţi şi femei (Programul 137) a fost cuprins în legea bugetului la capitolul “Solidaritate şi integrare”. El a permis finanţarea de către stat a unor acţiuni referitoare la accesul femeilor la luarea deciziilor politice şi sociale. Programul a avut în componenţa sa măsuri concrete ce vor fi întreprinse anual şi indicatorii de îndeplinit. El permite finanţarea demersurilor în vederea sensibilizării faţă de problema egalităţii şi a acţiunilor  opiniei publice, întreprinse de asociaţii ce activează în domeniu. Prin aceste resurse financiare este plătit personalul Serviciului drepturilor femeilor şi egalităţii de la nivelul guvernului şi reţeaua locală a acestuia.

Referitor la consecinţele aplicării Legii parităţii, evaluarea realizată după cinci ani de la elaborarea sa a arătat o transformare importantă a peisajului politic francez, determinată mai ales de reînnoirea clasei politice şi a componenţei autorităţilor publice
. Una din problemele importante aflate în discuţie a fost aceea a îmbunătăţirii relaţiei dintre modurile de scrutin specifice diferitelor alegeri şi promovarea femeilor în decizia politică şi publică.

Din experienţa ultimelor alegeri s-a constatat că scrutinul pe listă, care permite votarea unei liste de candidaţi în circumscripţii electorale relativ mari, a permis, la un nivel foarte ridicat, instituirea şi controlul parităţii. Acest mod de scrutin se aplică în Franţa la alegerile europene, senatoriale (în departamentele ce au 4 locuri sau mai multe), regionale şi municipale (în comunele cu 3500 de locuitori sau peste). 

În Senat, mandatul este de 6 ani, dar jumătate din locuri sunt reînnoite la trei ani, prin vot indirect. Legea din 10 iulie 2000 a introdus scrutinul proporţional (pentru departamentele cu 4 sau mai multe locuri). În urma evaluării, s-a constatat că, în perioada 1979-2004, proporţia femeilor alese în Parlamentul European a crescut de la 22,2% la 43,6%.

La alegerile regionale, consilierii regionali sunt aleşi pe o perioadă de 6 luni, prin scrutin de listă, în două tururi. Modul de scrutin combină regulile scrutinului majoritar cu cel al reprezentării proporţionale. Lista care obţine cele mai multe voturi, fie cu majoritate absolută, în primul tur, fie cu majoritate relativă, în cel  de-al doilea tur, obţine 25% din locuri. Restul locurilor este proporţional repartizat între toate listele care au obţinut cel puţin 5% din voturile exprimate. Listele care au obţinut 10% din voturi în primul tur pot intra în turul al doilea, iar cele care au obţinut 5% pot fuziona cu alta, pentru turul al doilea. Evaluarea a pus în evidenţă faptul că ponderea femeilor în consiliile regionale a crescut de la 27,5% în 1998 la  47,6% în 2004, ceea ce a dus la o puternică feminizare a administraţiilor regionale. Listele prezentate în cadrul acestor alegeri respectă strict alternanţa între bărbaţi şi femei. 

În comune, membrii consiliilor municipale sunt aleşi prin vot direct, pentru un mandat de şase ani. În comunele cu 3500 de locuitori sau peste, consilierii municipali sunt aleşi prin scrutin pe liste, în două tururi, printr-un sistem mixt, combinând scrutinul majoritar cu scrutinul proporţional. Lista care obţine majoritatea absolută în primul tur (sau cel mai bun scor în turul doi) obţine 50% din locuri. Listele ce obţin 10% din voturi în primul tur intră în turul al doilea. Fiecare listă trebuie să prezinte 50% candidaţi din fiecare sex, în grupe de          6 candidaţi.

Alegerile municipale din 2001 au permis intrarea masivă a femeilor în consiliile municipale (de la 25,7% în 1995 la 47,5% în 2001, precum şi 6,7% primari femei faţă de 4,4% în 1995). Pentru alegerile municipale în localităţile cu mai puţin de 3500 de locuitori, consilierii municipali sunt aleşi prin scrutin majoritar, în două tururi. Pentru a intra în turul doi este nevoie de o majoritate relativă. Deşi legea parităţii nu se aplică, totuşi, numărul femeilor reprezentate a crescut de la 21% în 1995 la 30% în 2001.

Scrutinul uninominal impune prezentarea unor candidaturi individuale în cadrul circumscripţiei electorale cu dimensiuni modeste. În acest tip de scrutin nu se aplică legea parităţii, dar legea franceză a prevăzut penalităţi financiare în cazul nerespectării parităţii candidaturilor. 

Pentru alegerile senatoriale în departamentele cu mai puţin de 4 locuri se aplică votul indirect, în două tururi, în aceeaşi zi. În turul al doilea intră primii doi candidaţi ce au obţinut cele mai multe voturi în primul tur. În acest tip de alegeri nu s-a înregistrat o creştere a numărului femeilor alese.

Alegerile legislative pentru desemnarea deputaţilor din Adunarea Naţională se desfăşoară conform votului universal direct, pentru un mandat de 5 ani, în cadrul unei circumscripţii electorale căreia îi corespunde un loc în Parlament. Deputaţii sunt aleşi prin scrutin majoritar, în două tururi. Pentru a fi ales în primul tur, candidatul trebuie să obţină majoritatea absolută a voturilor exprimate şi un număr de voturi ce reprezintă cel puţin un sfert din alegătorii înscrişi. În turul al doilea, desfăşurat după o săptămână, este suficientă majoritatea relativă. Pentru a se prezenta în turul doi, un candidat trebuie să obţină 12,5% din voturile alegătorilor înscrişi. Legea din 6 iunie 2000 a impus partidelor şi grupurilor politice să prezinte 50% candidaţi din fiecare sex. În cazul nerespectării acestei obligaţii, legea a prevăzut o diminuare a ajutorului de stat acordat partidelor politice. La alegerile din 2002, partidele au preferat să primească mai puţini bani decât să investească mai mult în pregătirea femeilor candidate. Ele au reprezentat doar 38,8% din candidaţi şi au obţinut doar 12,3% din mandate în Adunarea Naţională (un progres totuşi faţă de 5,3% în 1981 şi 10,9% în 1997).

La alegerile cantonale, consilierii generali sunt aleşi pentru o perioadă de    6 ani, jumătate dintre ei fiind reînnoiţi la 3 ani, prin desfăşurarea unui scrutin majoritar, în două tururi. Pentru a fi ales în primul tur, trebuie obţinută majoritatea absolută a voturilor. În turul al doilea, organizat după o săptămână, intră cei care au obţinut 10% din voturi. În turul al doilea este ales cel care a obţinut majoritatea relativă a voturilor. La acest mod de scrutin nu se aplică legea parităţii şi s-a constatat că numărul femeilor alese nu a crescut considerabil (de la 8,6% în 1998, la 10,9% în 2004).

ITALIA

Cadrul legal

· Constituţia (art. 3, 37, 51);

· Legea 81/1993 – Alegerea directă a primarului, a preşedintelui provinciei, a Consiliului comunal şi a Consiliului provincial;

· Legea 277/1993 – Noi norme privind alegerile pentru Camera Deputaţilor;

· Legea 157/1999 – Noi norme cu privire la rambursarea cheltuielilor aferente consultărilor electorale şi referendare şi abrogarea dispoziţiilor referitoare la contribuţia voluntară pentru mişcările şi partidele politice;

· Legea constituţională 1/2003 privind modificarea art. 51 din Constituţie;

· Legea 90/2004 – Norme cu privire la alegerea membrilor Parlamentului European şi alte dispoziţii referitoare la alegerile care se vor desfăşura în anul 2004;

· Legea 270/2005 – Modificări aduse normelor pentru alegerea în Camera Deputaţilor şi în Senatul Republicii Italia;

· Decretul legislativ 198/2006 prin care este adoptat Codul cu privire la egalitatea de şanse între femei şi bărbaţi.

Modul de scrutin

· Reprezentarea proporţională pe liste de partid, conform Legii 270/2005

Constituţia italiană  stipulează egalitatea şi nediscriminarea între sexe (art. 3), egalitatea de retribuţie şi tratament în muncă (art. 37) şi accesul la funcţiile publice (art. 51, modificat prin Legea constituţională nr. 1 din 30 mai 2003, care introduce completarea referitoare la faptul că statul promovează, prin măsuri adecvate, egalitatea de şanse între femei şi bărbaţi). Legea 1/2003 promovează acţiunile pozitive menite să restabilească echilibrul privind reprezentarea.

Italia a fost prima ţară europeană care a adoptat, pe 25 martie 1993, o lege în acest sens, şi anume Legea nr. 81 privind alegerile comunale şi provinciale, care stipulează că, în localităţile şi provinciile cu mai puţin de 15.000 de locuitori, niciunul din cele două sexe nu poate figura pe listele de candidaţi cu mai mult de 3/4 din numărul total de candidaţi. În localităţile cu mai mult de 15.000 de locuitori, raportul se reduce la 2/3 (art. 5 par. 2 şi art. 7 par. 1).

Legea nr. 277, din 4 august 1993 a stabilit modul de scrutin pentru alegerile legislative: 75% din deputaţi sunt aleşi prin scrutin majoritar şi 25% prin cel proporţional, pe liste de partid, candidaţii aparţinând celor două sexe trebuind să fie prezenţi alternativ. Deşi se referă doar la 25% din numărul aleşilor pentru Camera inferioară, este pentru prima dată când o dispoziţie paritară a fost introdusă într-o lege electorală.

Prin Legea din 23 februarie 1995 privind alegerile regionale se stipula faptul că listele nu trebuie să cuprindă mai mult de 2/3 candidaţi de acelaşi sex. Prevederile legii s-au aplicat la alegerile din 1994. În iulie 1995, Curtea Constituţională a declarat aceste prevederi ca fiind neconstituţionale, datorită faptului că ele contravin principiului egalităţii între sexe, aşa cum este stipulat în Constituţie sau în legislaţia naţională.

În Legea 157/1999, în art. 3, care se referă la resurse pentru sporirea participării active a femeilor în viaţa politică, se prevede că orice partid trebuie să aloce cel puţin 5% din fondurile primite cu titlu de rambursare a cheltuielilor electorale pentru iniţiative destinate sporirii participării active a femeilor la viaţa politică.

Decretul legislativ 196/2000 se referă la activitatea consilierilor în domeniul parităţii şi cuprinde dispoziţii privind acţiunile pozitive.

Prin Decretul legislativ nr. 226 din 31 iulie 2003, Comisia naţională pentru paritate a fost transformată în Comisie pentru egalitate de şanse între femei şi bărbaţi – în conformitate cu Legea 137/2002, art. 13.

Art. 3 din Legea 90/2004 asigură implementarea art. 51 din Constituţie şi a stat la baza alegerilor pentru Parlamentul European din anul 2004, stipulând faptul că pe listele unui partid niciunul din sexe nu poate depăşi 2/3 din numărul de candidaţi prezenţi pe liste. De asemenea, sunt prevăzute şi măsuri financiare care să stimuleze sau să sancţioneze partidele care respectă, respectiv, încalcă aceste prevederi.

Pe 14 decembrie 2005, Parlamentul a aprobat reforma legii electorale, prin care se trece de la sistemul majoritar la cel proporţional. Introducerea cotelor pentru femei a fost respinsă de Parlament.

Conform Legii 270 din 21 decembrie 2005, noua lege electorală prevede votarea listelor de candidaţi prezentate de partide  pentru cele două Camere ale Parlamentului, alegerea candidaţilor fiind determinată de opţiunea şi  ordinea stabilită de partide.

Pe 24 ianuarie 2006, Consiliul de Miniştri a aprobat Codul cu privire la egalitatea de şanse între femei şi bărbaţi, în conformitate cu prevederile Legii 246/2005. Cele 58 de articole ale Codului reunesc prevederile din domeniul egalităţii de şanse, armonizate cu prevederile legislaţiei comunitare. Codul cu privire la egalitatea de şanse a fost adoptat prin Decretul legislativ nr. 198 din   11 aprilie 2006, în conformitate cu prevederile art. 6 din Legea 246/2005. În Partea a IV-a, intitulată “Egalitate de şanse între femei şi bărbaţi în raporturile civile şi politice”, la Titlul I privind egalitatea de şanse referitoare la accesul la funcţiile alese se stipulează, la art. 56, egalitatea de şanse privind accesul în Parlamentul European. În conformitate cu Legea 90/2004 art. 3, niciunul din cele două sexe nu poate fi prezent pe liste într-o proporţie mai mare de 2/3 din numărul total de candidaţi.

În cazul nerespectării acestui raport se prevăd sancţiuni financiare aplicate la rambursarea cheltuielilor electorale, proporţional cu numărul de candidaţi trecuţi peste această limită. Nu sunt admise listele care cuprind mai mult de un candidat şi care nu conţin reprezentanţi ai ambelor sexe.

Legea privind finanţarea partidelor politice încearcă să promoveze participarea activă a femeilor în politică astfel încât fiecare partid să aloce o cotă egală cu cel puţin 5% din rambursările electorale pentru iniţiativele orientate în acest scop.
Partidul Democrat are o cotă de reprezentare de 50% pentru femei, plasate în strictă alternanţă pe listele electorale, conform art. 19 din Statutul partidului din 2008.

MAREA BRITANIE

Cadrul legal

· Legea privind discriminarea sexuală (Candidaţi în alegeri) – februarie 2002;

· Legea privind egalitatea (Equality Act) – 2006.

Modul de scrutin 

· Sistem majoritar

În februarie 2002, Guvernul Marii Britanii a adoptat Legea privind Discrimarea sexuală (Candidaţii în alegeri) [Sex Discrimination (Election Candidates) Act 2002] prin care partidele politice sunt autorizate să întreprindă măsuri pozitive care să reducă inegalităţile de reprezentare între  femei şi bărbaţi în alegerile locale, naţionale şi europene. Prevederile acestei legi sunt însă opţionale, autorizând aceste acţiuni doar în măsura în care partidele optează pentru ele. În lege este prevăzută o condiţie de reevaluare (“sunset clause”) de către legiuitor, după o perioadă determinată. Termenul este până la sfârşitul anului 2015. Legea vizează alegerile pentru Parlamentul European, Camera Comunelor, Adunarea Naţională din Ţara Galilor, Parlamentul din Scoţia, Adunarea Irlandei de Nord, şi alegerile regionale.

Guvernul britanic nu consideră că ar fi bine să impună acţiunile pozitive, în scopul sporirii numărului femeilor alese, ca fiind obligatorii. Decizia în acest sens precum şi modalitatea de acţiune sunt la latitudinea partidelor politice. Guvernul a dat deocamdată partidelor doar posibilitatea din punct de vedere legal să o facă.

Acţiunile întreprinse de Partidul Laburist între anii 1993 şi 1997 – aşa numitele “short-lists” – au dus la creşterea, după alegerile din 1997, a reprezentării femeilor la 18%. Aceste măsuri au fost însă considerate contravenind Legii din 1975 privind discriminarea pe baza diferenţei de sex (Sex Discrimination Act 1975).  În consecinţă, la alegerile din anul 2001, numărul femeilor alese a scăzut. După alegerile din 2005 s-a ajuns din nou la o reprezentare a femeilor de 20%.

Legea din anul 2002 [Sex Discrimination (Election Candidates) Act 2002] înlătură barierele legale pe plan intern care existau în Legea din 1975. Acţiunile pozitive permise de lege includ tehnici precum “twinning-ul”
 şi “zipping-ul”
, precum şi cotele de reprezentare. Legea din anul 2002, ale cărei prevederi sunt la latitudinea fiecărui partid, autorizează partidele din Marea Britanie să prezinte liste exclusiv feminine, cuprinzând candidate preselecţionate, aşa-numitele “all  - women- short-lists” la alegerile europene, legislative, comunale şi pentru autorităţile locale din Londra, cu excepţia primarului Londrei.

Partidul Laburist a utilizat sistemul listelor de candidaţi preselecţionaţi la alegerile legislative din 1997 şi twinning-ul la alegerile pentru autorităţile Londrei, în Adunarea din Ţara Galilor şi din Parlamentul Scoţiei.

Liberalii au respins, la Congresul din anul 2001, o moţiune în favoarea listelor preselecţionae, hotărând să sporească contribuţia financiară pentru campaniile de sensibilizare şi de pregătire în vederea sporirii reprezentării politice a femeilor. Liberalii au utilizat sistemul “zipping” la alegerile europene din 1999 şi mecanismul de “twinning” la alegerile pentru autorităţile din Londra.

Partidul Conservator are o opinie pozitivă în legătură cu listele echitabile de candidaţi. Liderul conservator David Cameron a introdus practica sistemului “A-list” pentru candidaţii cu cele mai mari şanse în alegeri, jumătate din aceştia trebuind să fie femei, împotrivindu-se însă sistemului “all-women short-lists”.

Interzicerea discriminării pe bază de diferenţă de sex şi obligaţia de a promova egalitatea de şanse sunt reafirmate în Partea a 4-a a Legii privind egalitatea, din anul 2006 (Equality Act 2006).
În Marea Britanie funcţionează Comisia pentru egalitate de şanse, înfiinţată după adoptarea Legii privind discriminarea pe bază de diferenţă de sex (Sex Discrimination Act 1975). Comisia este un organ independent care activează pentru eliminarea discriminării şi pentru promovarea egalităţii de şanse între sexe.

PORTUGALIA

Cadrul legal

· Constituţia Portugaliei din 25 aprilie 1976, cu modificările ulterioare;

· Legea cotelor din 6 iulie 2006

Modul de scrutin

· Reprezentare proporţională pe liste 
Egalitatea între femei şi bărbaţi este un principiu fundamental înscris în Constituţie încă din 1976. Revizuirea Constituţiei, prin Legea 1 din 20 septembrie 1997, consolidează acest principiu, precizând în  articolul 9 aliniatul h că promovarea egalităţii între femei şi bărbaţi este o sarcină fundamentală a statului. 

Conform articolului 109 din Constituţie, participarea directă şi activă a femeilor şi bărbaţilor la viaţa politică reprezintă o condiţie şi un instrument fundamental pentru consolidarea sistemului democratic, revenind legii sarcina de a promova egalitatea în exercitarea efectivă a drepturilor civile şi politice şi  lupta împotriva discriminării bazate pe diferenţa de sex, atunci când este vorba de accederea la funcţii publice.

După trei tentative eşuate, Parlamentul portughez a adoptat, în aprilie 2006, o lege care impune o cotă minimă de 33,3% pentru cele  două sexe, pe listele de candidaţi pentru alegerile legislative, locale  şi pentru Parlamentul European. Conform legii, listele depuse pentru scrutinul plurinominal nu pot conţine mai mult de doi candidaţi de acelaşi sex, înscrişi consecutiv pe listă. Cei care întocmesc lista şi nu respectă legea  sunt chemaţi să facă modificările necesare, în cel mai scurt timp, pentru ca lista să nu fie respinsă. 

Reprezentarea femeilor în Parlament, după alegerile legislative din 2005, a fost de 19,5%, iar pentru Parlamentul European de 25%.

SPANIA

Cadrul legal

· Constituţia (1978) art. 1.1, 9.2 şi 14;
· Legea organică privind egalitatea între femei şi bărbaţi (în vigoare din ianuarie 2007).
Modul de scrutin

· Reprezentare proporţională

În Constituţia spaniolă (1978), egalitatea, ca principiu şi valoare, este stipulată în art. 1.1, 9.2 şi 14.

Încă din anul 2003, Partidul Izquierda Unida a militat pentru discutarea în Parlament a Legii parităţii, în care se propunea o reprezentare politică a celor două sexe de 50% la toate nivelurile, aplicând mecanismul “zipping”.

Guvernul condus de L. Zapatero este, după cum observă  analiştii, primul guvern paritar din Spania, fiind alcătuit din 16 miniştri, câte 8 din fiecare sex.

Legea organică privind egalitatea între femei şi bărbaţi a intrat în vigoare la 1 ianuarie 2007. Legea garantează o prezenţă echilibrată, de cel puţin 40%, a femeilor în confruntările electorale, în structurile guvernamentale şi în consiliile de administraţie ale întreprinderilor.

Legea privind egalitatea stipulează reprezentarea echilibrată a titularilor diferitelor organe directoare, a căror numire se face de către Consiliul de Miniştri.

Dintre acţiunile pozitive trebuie menţionată propunerea de modificare a Legii privind regimul electoral general, astfel încât să se realizeze o reprezentare echilibrată a femeilor şi bărbaţilor pe listele electorale, în aşa fel încât niciun sex să nu fie reprezentat într-un procent mai mare de 60% sau mai mic de 40%, ceea ce va permite prezenţa femeilor în viaţa politică, fără a depinde numai de hotărârea la vârf a partidelor din care fac parte.

În ciuda progreselor din ultimii ani, numai 25% din membrii Senatului sunt femei, în timp ce în Camera inferioară se înregistrează 36%. Media în parlamentele comunităţilor autonome a fost, în anul 2005, de 37%. Deşi actualul Guvern este unul paritar, în guvernarea locală prezenţa femeilor este, în medie, de 32%. 

Conform opiniei exprimate de actualul Guvern, conceptul de transversalitate porneşte de la constatarea că acţiunile pozitive şi programele specifice nu reuşesc să transforme egalitatea de jure într-una de facto. Este  de acum recunoscut faptul că politicile generale trebuie să includă dimensiunea legată de diferenţa de sex în schiţarea, realizarea şi în formularea obiectivelor lor. În acest context, guvernul spaniol trebuie să prezinte periodic un Plan strategic privind egalitatea de şanse. Urmează, de asemenea, să fie constituită o Comisie interministerială pentru egalitate, în scopul coordonării politicilor de egalitate, şi să fie înfiinţat, în cadrul fiecărui minister, câte un centru pentru coordonarea măsurilor legate de egalitatea de şanse. Va fi transpusă astfel Directiva comunitară 73/2002/CE privind egalitatea de tratament între femei şi bărbaţi.

În Spania funcţionează Institutul Naţional al Femeilor, activitatea comisiilor din cadrul său fiind orientată spre promovarea şi protejarea drepturilor femeii în toate sferele vieţii publice.

FINLANDA
Cadrul legal este reprezentat de Constituţia din 1995, care statuează drept obiectiv general promovarea egalităţii între sexe. Conform secţiunii 5 (4), egalitatea între sexe este promovată în activităţile sociale şi în mediul de lucru, în special în ceea ce priveşte stabilirea remuneraţiei şi a condiţiilor de lucru, astfel cum este prevăzut printr-o lege adoptată de Parlament
.

 Legea privind egalitatea între femei şi bărbaţi din 1987, modificată în 1988, 1992 şi 1995, prevede că promovarea egalităţii între sexe este o obligaţie oficială a autorităţilor publice. Conform secţiunii 4 (1), autorităţile publice promovează egalitatea între femei şi bărbaţi stabilind obiective şi în special schimbând circumstanţele care împiedică egalitatea între sexe. 
Legea prevede cote de reprezentare bazate pe sex (40/60). Potrivit secţiunii 4 (2), procentajul minim atât pentru femei cât şi pentru bărbaţi în comisiile guvernamentale, consiliile consultative şi alte instituţii corespunzătoare, precum şi în cadrul autorităţilor locale, consiliilor municipale, este de 40, cu excepţia cazului în care există situaţii speciale. Conform secţiunii 4 (3), dacă o agenţie, instituţie sau o companie locală sau majoritară de stat are un consiliu administrativ, consiliu de directori sau un alt organ executiv sau administrativ format din reprezentanţi aleşi sau numiţi, acel organ trebuie să fie alcătuit în proporţie echitabilă atât din femei cât şi din bărbaţi, dacă nu există o situaţie specială. 
Promovarea egalităţii între femei şi bărbaţi este atribuţia angajatorilor. Conform secţiunii 6a, dacă angajatorul angajează în mod obişnuit cel puţin 30 de persoane, acesta trebuie să ia măsuri pentru a promova în continuare egalitatea între femei şi bărbaţi la locul de muncă prin planul anual de formare profesională a angajaţilor sau în cadrul programului de acţiune pentru protecţia forţei de muncă. 
Sunt prevăzute, de asemenea, măsuri speciale (acţiuni pozitive) pentru promovarea egalităţii între femei şi bărbaţi. Angajatorii sunt încurajaţi să elaboreze planuri privind egalitatea. Conform secţiunii 9, procedura bazată pe un plan având drept obiectiv implementarea acestei legi nu este considerată discriminare.
SLOVENIA

Legea din 2006 privind alegerile pentru Adunarea Naţională prevede la    art. 43 o cotă de reprezentare de 35% pentru femei. În caz contrar, lista electorală este respinsă. 

În alegerile europarlamentare din 2003, o cotă de reprezentare de 40% pentru femei a fost adoptată de către Parlamentul sloven. 

În 2005, s-a stabilit o cotă de 20% pentru alegerile locale din 2006. Cota va creşte la 30% la alegerile din 2010 şi la 40% la cele din 2014. Sancţiunea pentru încălcarea acestei prevederi este respingerea listei electorale.
IV. STATE EUROPENE ÎN CARE SUNT APLICATE ALTE TIPURI DE MĂSURI PENTRU PROMOVAREA FEMEILOR ÎN POLITICĂ
AUSTRIA

Modul de scrutin

· Reprezentare proporţională cu liste blocate

Austria este semnatară a Convenţiei Naţiunilor Unite privind eliminarea tuturor formelor de discriminare împotriva femeilor, garantând drepturile constituţionale privind egalitatea (art. 7 al Constituţiei federale).

În anul 1998, la art. 7 din Constituţia federală a Austriei a fost adăugat paragraful 2, în care sunt incluse prevederile de bază privind interzicerea discriminării. Art. 7 stipulează că: “1) Toţi cetăţenii trebuie să fie egali în faţa legii. Privilegiile pe bază de origine la naştere, sex, statut, clasă sau credinţă sunt interzise; 2) Statul federal, regiunile federale şi comunităţile urmăresc realizarea de facto a egalităţii între bărbaţi şi femei. Sunt permise măsuri menite să promoveze egalitatea de facto, în special prin eliminarea inegalităţilor încă existente”.

În urma aplicării politicilor vizând promovarea unei participări echilibrate a celor două sexe la alegerile politice, în Austria, peste 30% din parlamentari sunt femei. Partidele politice austriece au dreptul să fixeze cotele de reprezentare.  Astfel, Verzii – alternativa verde  are o cotă de 50% pentru femei pe listele de partid (1993), Partidul Austriac al poporului are o cotă de 33, 3% (1995), iar Partidul social democrat din Austria are o cotă de 40% (1985).
	Nivel de reprezentare
	% femei

	Camera inferioară (Nationalrat) 
	33,9%

	Camera superioară a Parlamentului (Bundesrat)
	25,8%

	Parlamentul European
	38,9%


DANEMARCA

Modul de scrutin 

· Reprezentare proporţională

Constituţia daneză (1953) nu conţine prevederi speciale privind egalitatea dintre femei şi bărbaţi, dar reflectă principiul egalităţii de tratament al celor două sexe. În prezent, sunt adoptate cinci legi privind egalitatea, referitoare la: egalitatea de şanse, egalitatea de retribuţie, egalitatea de tratament, egalitatea în privinţa numirii membrilor comitetelor publice şi a numirii membrilor în consiliile serviciilor publice.

La nivelul partidelor, cea mai utilizată este alegerea pe liste de partid, dar se utilizează sistemul „listelor deschise”. Astfel, persoanele de pe listă care au obţinut un număr mai mare de voturi pot fi alese în locul acelora înscrise pe listă pe o poziţie mai bună, dar care nu au obţinut multe voturi. Pot fi stabilite pacte electorale între două sau mai multe partide.

Statul trebuie să asigure implementarea legislaţiei privind egalitatea.

Partidul Socialist al Poporului a introdus, în anul 1977, sistemul cotelor, urmat de Partidul Social-Democrat, în anul 1983 şi de Socialiştii de Stânga, în 1985.

Toate partidele au renunţat, din anul 1996, la sistemul de cote.

Atenţia pentru promovarea egalităţii între sexe s-a concentrat pe participarea femeilor la viaţa publică şi în funcţiile de decizie. În acest sens, a fost înfiinţat în 1975, Consiliul pentru egalitate de statut.

În rândul politicienilor se manifestă un interes crescut în asigurarea unor “locuri sigure” pentru femei pe listele electorale, iar activitatea organizaţiilor neguvernamentale care acţionează în acest domeniu este deosebit de intensă.

GERMANIA

Cadrul legal

· Constituţia art. 3 (2)
În art. 3 (2) din Legea fundamentală (1949), cu modificările ulterioare, este prevăzută obligaţia statului de a întreprinde măsuri active în vederea eliminării discriminării şi pentru întărirea egalităţii între sexe. La nivel instituţional, aceasta implică crearea unor structuri adecvate pentru implementarea egalităţii între sexe la nivelul naţional, al land-urilor şi la cel municipal.

Modul de scrutin

· Sistem mixt

Proporţia femeilor în Bundestag şi Bundesrat este mai mare decât în Adunarea Naţională, respectiv Senatul francez, ceea ce dovedeşte că în Germania recurgerea la sistemul cotelor, la nivelul partidelor, este eficientă pentru favorizarea prezenţei femeilor în viaţa politică. 

Sistemul cotelor, aplicat de diverse partide, a dus la o reprezentare de 31,8% a femeilor în Bundestag şi de 37,5% în Cabinetul german.
Partidele germane aplică riguros şi de mult timp sistemul cotelor.

Primii care au introdus sistemul cotelor au fost Verzii, convenind ca numerele de ordine impare de pe fiecare listă să corespundă candidatelor, cele pare putând fi ocupate atât de bărbaţi, cât şi de femei – ceea ce a dus la o reprezentare parlamentară a femeilor din acest partid de peste 50%.
Statutul Partidului Social Democrat impune, în prezent, o cotă de minimum 40% pe orice listă electorală pentru candidaţii din fiecare sex. Procentul a crescut continuu, începând din 1988, până la valoarea actuală. Sunt constituite Comisii pentru paritate la toate nivelele partidului, iar acestea lucrează în colaborare cu organizaţiile de femei.

În cazul partidelor creştin – democrate (CSU-CDU), modificarea în Statut datează din anul 1996, 30% din candidaturi revenind femeilor. Procentul de candidate alese este comparabil cu cel al Partidului Liberal (în jurul valorii de 20%). 

Partidul Liberal este singurul care nu a adoptat sistemul cotelor de reprezentare.  

CSU a stabilit că pentru alegerile interne din partid, la primul tur de scrutin, 1/3 din candidaţi trebuie să fie femei.

La creştin – democraţi, ca şi la Verzi, locurile impare de pe listă sunt atribuite femeilor.

Chiar în absenţa unor dispoziţii care să le constrângă în acest sens, principalele partide politice şi-au modificat statutele, rezervând femeilor un anumit procent pe listele de candidaţi.

GRECIA

În Grecia, modificarea Constituţiei în scopul introducerii unor măsuri pentru promovarea femeilor în funcţii de decizie a produs ample dezbateri. Revizuirea Constituţiei a dus la consemnarea în articolul 116.2 a precizării că măsurile pozitive pentru eliminarea discriminărilor şi promovarea egalităţii între femei şi bărbaţi în toate domeniile nu reprezintă discriminare de gen.

Legea nr. 2839/2000 a prevăzut participarea femeilor în proporţie de  cel puţin 1/3 în consiliile şi conducerile colective ale instituţiilor publice şi în organele colectivităţilor locale. În articolul 6 se precizează că în cele 21 de consilii din ministere, ponderea femeilor să fie  între 40 – 60%. 

Legea nr. 2910/2001 prevede o participare de 1/3 din fiecare sex la alegerile pentru prefecturi şi municipii.

Mişcarea Socialistă Pan-Elenică (PASOK) are o cotă minimă de 40% femei pe listele de partid.
Luxemburg

Modul de scrutin

· Reprezentare proporţională pe liste 
Camera Deputaţilor a adoptat pe 16 martie 2006 un nou paragraf la articolul 11 din Constituţie prin care „ femeile şi bărbaţii sunt egali în drepturi şi obligaţii. Statul veghează la respectarea activă a eliminării piedicilor care pot să apară în domeniul egalităţii între femei şi bărbaţi”.
Deşi guvernul nu a introdus obligativitatea cotelor de reprezentare între bărbaţi şi femei, totuşi partidele politice au fixat o cotă, garantând o prezenţă a femeilor de o treime în organismele lor de decizie şi pe listele de candidaţi prezentate de acestea pentru alegeri.

Alte partide au dus o politică de promovare a femeilor fără instituţionalizarea cotelor. 

Astfel:

· Partidul Verzilor urmăreşte aplicarea parităţii în toate organele de partid, funcţiile şi pe listele de partid, 

· Partidul Popular Creştin – Social (CSV) urmăreşte realizarea cotei de 33% pentru femei în întocmirea listei de partid, 

· Partidul de stânga aplică o cotă de 50% în organele de partid şi la întocmirea listelor electorale,

· Partidul Muncitoresc Socialist Luxemburghez (LSAP)  a adoptat o cotă de aproximativ 33% pentru funcţiile de partid, obiectivul acestuia fiind  realizarea parităţii.

Pentru alegerile legislative din 2004 procentajul femeilor candidate a fost de 23,3% (14 din 60 candidate), iar pentru alegerile europene de 50%.

Suedia

În Suedia, ţara cu cel mai înalt grad de reprezentare a femeilor în decizia politică şi publică, funcţionează un model de promovare a femeilor care combină  măsurile legislative cu diverse acţiuni pozitive iniţiate la nivelul întregii societăţi.  Prevederile constituţionale referitoare la antidiscriminare, la clauza egalităţii sexelor sunt susţinute, în practică, de reguli clare de selecţie a candidaţilor pe listele de partid şi de o activitate deosebită a organizaţiilor de femei în cadrul partidelor.

Iniţiativă luată iniţial la nivelul partidelor, regula „40/60”
 reprezintă o practică asimilată de numeroase instituţii politice, publice şi private. În contextul aplicării legislaţiei comunitare, legea referitoare la egalitatea şanselor (amendată în 1994, 1998, 2001) şi la egalitatea de tratament a femeilor şi bărbaţilor, legi aplicate încă din  anii ´80, au fost completate de numeroase legi antidiscriminare care au vizat combaterea discriminării directe şi indirecte. Măsurile referitoare la împărţirea egală a puterii sunt luate la nivel central (guvern paritar încă din 1994), dar şi la nivel local. În Suedia, ca în toate ţările nordice, promovarea femeilor în viaţa politică şi publică s-a realizat prin presiunea permanentă a asociaţiilor şi organizaţiilor neguvernamentale. Promovarea femeilor pe piaţa muncii (de la 15% femei active în 1950, la 79% în 2006) a determinat promovarea lor în funcţii de decizie. Un rol important a avut şi faptul că, în alegeri, este aplicat sistemul reprezentării proporţionale.

În anul 2002, ponderea femeilor în Parlament era de 45,3%, numărul femeilor fiind triplu faţă de 1971. Actualmente, reprezentarea femeilor în parlament e de 47,2%. La nivel local se aplică „metoda 3 R”, urmărindu-se reprezentarea, asigurarea resurselor şi egalitatea reală a femeilor cu bărbaţii.

Guvernul aplică principiul egalităţii la nivelul conducerii ministerelor, serviciilor guvernului şi prefecturilor. 

Conform unei legi speciale (Decretul 2001:100, articolul 4) se urmăreşte realizarea unei baze de date referitoare la reprezentarea sexelor şi la analiza impactului aplicării politicii de egalitate a şanselor între femei şi bărbaţi. 

În Suedia, în general, concepţia referitoare la egalitatea şanselor între femei şi bărbaţi înseamnă că femeile şi bărbaţii trebuie să aibă aceleaşi posibilităţi, aceleaşi drepturi şi aceleaşi  obligaţii în toate domeniile vieţii. Aceasta implică o împărţire egală a puterii şi influenţei, aceleaşi condiţii de independenţă economică, de antreprenoriat, de ocupare a forţei de muncă, acces la educaţie, carieră, aceleaşi sarcini în familie şi absenţa violenţei – condiţii ale „egalităţii reale”
.

În Suedia,  prin proiectul de decret Jämna Pengar referitor la abordarea integrală a problemei egalităţii de şanse în toată administraţia de stat s-a prevăzut ca dimensiunea egalităţii dintre femei şi bărbaţi să fie integrată în bugetul de stat.

Partidul Social Democrat aplică sistemul alternanţei între sexe pe listele de partid din 1993 şi prevede cote interne de reprezentare din 1978.
Partidul de Stânga a aplicat o cotă de minim 50% pentru femei pe listele de partid în 1993. Prima prevedere privind cota în partid a fost introdusă în 1987. Cotele interne se aplică din 1978.

Partidul Verzilor a aplicat o cotă de gen de 50% pe listele de partid, plus/ minus o persoană în 1997. Prima prevedere privind cota în partid a fost introdusă în 1987. Cotele interne se aplică din 1981.

Partidul Moderat a propus câte două femei şi doi bărbaţi pe primele patru poziţii pe lista electorală la alegerile europarlamentare din 2009.

IRLANDA

Nu există nicio prevedere în Constituţie privind reprezentarea femeilor în procesul politic decizional, însă Constituţia identifică rolul femeilor în societatea irlandeză ca educatoare şi cele care au grijă de familie. Promovarea egalităţii în funcţie de sex se face exclusiv prin legile adoptate de Parlament
.
Legea privind egalitatea a fost dezbătută mulţi ani. Introdusă iniţial în 1997, aceasta a fost declarată neconstituţională şi a fost modificată în 1999 pentru a fi armonizată cu cerinţele Curţii Supreme. Măsura acordă protecţie împotriva discriminării în funcţie de nouă motive, inclusiv în cazul discriminării bazate pe sex, în afara locului de muncă. Legea a fost adoptată în anul 2000
.
OLANDA

Nu există cadru legal pentru promovarea femeilor în procesul politic decizional
. Guvernul olandez nu a luat o poziţie oficială în acest domeniu până când nu a fost nevoit să o facă, datorită reglementărilor adoptate la nivelul Uniunii Europene împotriva discriminării femeilor. Guvernul olandez afirmă că nu poate forţa sau cere partidelor politice să crească numărul femeilor. În politica olandeză, separaţia clară între Guvern şi Parlament este foarte importantă. Deoarece partidele politice au opinii foarte diferite în privinţa reprezentării egale, nu au existat iniţiative parlamentare. În 1992, Guvernul a avut o iniţiativă de creştere a numărului femeilor în politică, constând în recomandări adresate partidelor politice pentru a creşte reprezentarea femeilor. Singurul temei legal pentru implicarea femeilor în politică îl constituie primul articol din Constituţie, care interzice discriminarea bazată pe sex.
În cazul Partidului Muncitoresc listele naţionale sunt în principiu alternante între bărbaţi şi femei. Congresului îi aparţine decizia în privinţa alcătuirii listelor. Verzii de stânga aplică la rândul lor cote de reprezentare pentru femei.
POLONIA

Printr-o iniţiativă legislativă bazată pe strângerea a 150.000 de semnături, a fost introdus în Parlament un proiect de lege în septembrie 2009, iar prima lectură a avut loc pe 18 februarie 2010. Pentru toate listele electorale de la alegerile pentru Parlamentul naţional, Parlamentul European, precum şi pentru consiliile regionale şi locale (din localităţile cu peste 20.000 de locuitori) numărul femeilor candidate nu trebuie să fie mai mic decât numărul bărbaţilor candidaţi. Lista electorală care nu respectă această prevedere nu poate fi înregistrată. Proiectul de lege se află încă în dezbatere la Parlament.

Uniunea Muncitorească are o cotă de reprezentare de 30% pentru femei.

Alianţa Democrată de Stânga are o cotă de 30%, atât pe listele interne, cât şi electorale. 
COTE DE REPREZENTARE APLICATE ÎN CADRUL UNOR PARTIDE POLITICE
În Cipru, Mişcarea Social Democraţilor are o cotă de reprezentare de 30% pentru femei
.

În Cehia, Partidul Social Democrat impune ca 25% dintre cei aleşi pe listele de partid să fie femei. Dacă o organizaţie locală de partid nu a numit 25%  candidaţi din rândul femeilor, atunci organizaţia de femei a Partidului Social Democrat are dreptul de a numi alte femei
.

În Ungaria, Partidul Socialist are o cotă de reprezentare de 20% pentru femei. În cadrul partidului Politica poate fi Diferită, pe listele electorale pentru Adunarea Naţională şi Parlamentul European pot figura unul după altul maxim doi candidaţi de acelaşi sex
.

În Lituania, Partidul Social Democrat are o cotă de reprezentare pentru femei de cel puţin 1/3
. 
În Malta, Partidul Muncitoresc are o cotă de 20% pentru femei pe listele de partid
.

În Slovacia, Partidul Poporului – Mişcarea pentru o Slovacie Democrată are drept obiectiv paritatea
.
CONCLUZII
După un deceniu de la aplicarea reglementărilor internaţionale şi europene referitoare la promovarea femeilor în viaţa politică şi publică, au fost studiate efectele aplicării acestora în 162 state ale lumii
. În aprilie 2004, femeile reprezentau mai mult de 51% din populaţia mondială, 45% din populaţia activă, dar reprezentau, conform statisticilor Uniunii Interparlamentare, doar 15,4% din aleşii prezenţi în cele 181 parlamente ale lumii. În acest context, Europa avea 17,8% femei alese, din care 18,4% în Camerele inferioare ale parlamentelor şi 15,3% în Camerele superioare (Finlanda, Suedia, Norvegia şi Danemarca aveau aproximativ 40% femei din totalul aleşilor în Parlament). La nivel naţional, nouă state europene îndeplineau pragul de 30% în reprezentarea  femeilor în parlamente, acest prag fiind depăşit uşor de Olanda, Belgia, Austria, Germania şi Spania.

Referitor la reprezentarea femeilor în parlamentele naţionale, ţările europene pot fi clasate în trei grupe: prima, statele nordice şi Spania; apoi un grup de 13 state în care reprezentarea femeilor în parlament este de 15-25% şi ultima grupă, cu o reprezentare a femeilor în parlament între 9 şi 15%. În Camerele superioare ale parlamentelor, reprezentarea femeilor în ţările europene este dificil de comparat, întrucât există disparităţi între modelele electorale (unii membri sunt aleşi prin vot direct sau indirect, alţii sunt numiţi de guvern sau de parlament).

În ansamblul Uniunii Europene, cu câteva excepţii (Irlanda, Polonia, Olanda, Belgia), numărul femeilor alese în Camerele superioare este inferior celui din Camerele inferioare. Ţările care au o reprezentare ridicată a femeilor în Camera superioară au aplicat sistemul electoral proporţional cu vot preferenţial, iar statele cu numărul cel mai mic de femei în Camera superioară sunt statele care au recurs la scrutinul indirect, prin colegii de electori. Slaba reprezentare a femeilor în Camera superioară se mai explică şi prin faptul că alegerea şi nominalizarea, în unele ţări, se face pe bază de carieră, prestigiu, obţinute într-o lungă perioadă de activitate politică sau administrativă
. Totuşi, de-a lungul anilor, s-a înregistrat o creştere uşoară a reprezentării lor în Camera superioară (de la 14,8% în 1997, la 19,6% în 2004).

La nivel regional, majoritatea statelor europene aveau reprezentante ale femeilor la nivelul consiliilor regionale, fiind prezente aceleaşi tendinţe ale evoluţiei ca la nivel naţional (statele din nord sunt mai “feminizate” decât cele din sud). 

În Parlamentul European, tendinţa de creştere a reprezentării femeilor a fost mai accentuată decât la nivel naţional. Alegerile europene demonstrează clar că sistemul electoral proporţional avantajează în mod deosebit promovarea femeilor în politică. Unele state europene au o reprezentare mai ridicată a femeilor în Parlamentul European decât în parlamentele naţionale (ex. Franţa, Grecia, Luxemburg), datorită faptului că majoritatea partidelor au prezentat liste pe care au avut între 30%-50% candidate.

În guverne, reprezentarea femeilor este redusă, întrucât membrii guvernului sunt adesea numiţi. În câteva ţări există femei care deţin funcţia de prim-ministru sau de preşedinte al ţării.

În cadrul partidelor politice, femeile sunt reprezentate în organele de conducere în proporţie de o treime.

Din analiza experienţei ultimelor decenii, a reieşit că factorii care influenţează reprezentarea politică a femeilor sunt foarte diverşi (geografici, sociali, culturali, religioşi etc.). Elementele determinante sunt însă sistemul electoral şi modul de scrutin, legea electorală, în sens larg, şi formaţiunile politice. Specialiştii apreciază că sistemul electoral reprezintă mijlocul prin care voturile acordate partidelor politice se transformă în locuri şi în număr de reprezentanţi în parlamente, fiind elementul esenţial al reprezentării politice.

În cadrul Uniunii Europene funcţionează, în principal, două sisteme electorale: sistemul majoritar, uninominal sau plurinominal, şi sistemul proporţional. Sistemul majoritar cu majoritate simplă este în vigoare în Marea Britanie, iar în Franţa funcţionează sistemul majoritar cu  majoritate absolută. În restul ţărilor europene este utilizat, în general, sistemul proporţional.

Studiul desfăşurării alegerilor legislative a relevat o puternică corelaţie între nivelul de reprezentare a femeilor în Camerele inferioare sau în Parlamentele unicamerale şi sistemul electoral specific ţării.

Majoritatea statelor în care femeile sunt reprezentate în proporţie mai mare de 30% au adoptat sistemul proporţional. În ţările în care funcţionează un sistem mixt, un sistem majoritar sau un sistem proporţional particular (ca în Irlanda), sistemul votului unic transferabil, numărul femeilor reprezentate în parlamente este mai scăzut. În Suedia scrutinul pe lista blocată a fost mai favorizant decât votul preferenţial. 

Specialiştii au constatat că scrutinul majoritar uninominal are tendinţa de a uniformiza oferta electorală şi permite alegerea doar a unui singur candidat pe circumscripţie (ceea ce limitează accesul femeilor la funcţii politice). În acest sistem este foarte importantă personalitatea candidatului, notorietatea sa în circumscripţie
.

Cele mai favorabile sisteme electorale pentru promovarea femeilor în politică sunt cele de reprezentare proporţională, pe liste naţionale, sau sistemele ce combină sistemele pe liste naţionale cu circumscripţiile locale (ex. Suedia, Danemarca, Germania). Experienţa a demonstrat că trebuie acordată o atenţie deosebită decupajului geografic al circumscripţiilor electorale, ţinându-se cont de zonele urbane şi rurale.

Referitor la rolul partidelor politice, se poate constata că ideologia şi modul lor de organizare au avut un impact decisiv în promovarea femeilor. Accesul femeilor pe listele de candidaţi depinde de ideologia partidelor, cele care susţin valorile egalităţii, modernizării şi progresului social, fiind mai angajate în promovarea femeilor în politică. Partidele politice cu orientare de stânga    s-au mobilizat încă de la început pentru o mai justă reprezentare a femeilor în politică. 

Din practica  partidelor a reieşit faptul că modul şi procesul selecţionării candidaţilor sunt determinante pentru reprezentarea femeilor în politică. Studiile arată că accesul femeilor la candidaturi a fost mai ridicat când selecţia a depins de militanţii partidului şi, mai ales, de nivelul local, deci de structurile de bază ale partidelor.
În ultimele decenii, un rol deosebit l-au avut organizaţiile de femei din cadrul partidelor, precum şi organizarea unor cursuri de formare sau oferirea unor facilităţi pentru femeile din politică. 

� � HYPERLINK "http://eur-lex.europa.eu/LexUriServ/LexUriServ.do?uri=DD:05:03:31992L0085:RO:PDF" ��http://eur-lex.europa.eu/LexUriServ/LexUriServ.do?uri=DD:05:03:31992L0085:RO:PDF�


� � HYPERLINK "http://eur-lex.europa.eu/LexUriServ/LexUriServ.do?uri=DD:05:05:31997L0080:RO:PDF" ��http://eur-lex.europa.eu/LexUriServ/LexUriServ.do?uri=DD:05:05:31997L0080:RO:PDF�


� � HYPERLINK "http://eur-lex.europa.eu/LexUriServ/LexUriServ.do?uri=DD:05:01:31979L0007:RO:PDF" ��http://eur-lex.europa.eu/LexUriServ/LexUriServ.do?uri=DD:05:01:31979L0007:RO:PDF�


� � HYPERLINK "http://eur-lex.europa.eu/LexUriServ/LexUriServ.do?uri=DD:05:02:31986L0613:RO:PDF" ��http://eur-lex.europa.eu/LexUriServ/LexUriServ.do?uri=DD:05:02:31986L0613:RO:PDF�


� Union of Industrial and Employers' Confederations of Europe


� � HYPERLINK "http://eur-lex.europa.eu/LexUriServ/LexUriServ.do?uri=DD:05:03:31996L0034:RO:PDF" ��http://eur-lex.europa.eu/LexUriServ/LexUriServ.do?uri=DD:05:03:31996L0034:RO:PDF�


� � HYPERLINK "http://eur-lex.europa.eu/LexUriServ/LexUriServ.do?uri=DD:05:06:32000L0078:RO:PDF" ��http://eur-lex.europa.eu/LexUriServ/LexUriServ.do?uri=DD:05:06:32000L0078:RO:PDF�


� � HYPERLINK "http://eur-lex.europa.eu/LexUriServ/LexUriServ.do?uri=OJ:L:2000:180:0022:0026:EN:PDF" ��http://eur-lex.europa.eu/LexUriServ/LexUriServ.do?uri=OJ:L:2000:180:0022:0026:EN:PDF�


� Recommandation 1413 (1999), Rec. (2003)3/12.03.2003, Rec. 1676 (2004), Rec. 1899 (2010).


� HYPERLINK "http://assembly.coe.int/Mainf.asp?link=/Documents/AdoptedText/ta10/EREC1899.htm" ��http://assembly.coe.int/Mainf.asp?link=/Documents/AdoptedText/ta10/EREC1899.htm�


� HYPERLINK "http://assembly.coe.int/Documents/WorkingDocs/Doc10/EDOC12367.pdf" ��http://assembly.coe.int/Documents/WorkingDocs/Doc10/EDOC12367.pdf�


� � HYPERLINK "http://assembly.coe.int/Main.asp?link=/Documents/WorkingDocs/Doc09/EDOC12097.htm" ��http://assembly.coe.int/Main.asp?link=/Documents/WorkingDocs/Doc09/EDOC12097.htm�


� � HYPERLINK "http://assembly.coe.int/Main.asp?link=/Documents/AdoptedText/ta10/ERES1706.htm" ��http://assembly.coe.int/Main.asp?link=/Documents/AdoptedText/ta10/ERES1706.htm� 


� Recommandation 84/635/CEE din 13 decembrie 1984


� Recommandation 386 Y 0812/02 din 24 iulie 1986


� Résolution 95C 168/02 din 27 martie 1996


� Recommandation 96/694/2.12.1996  


� COM (96)67 final


� Communication de la Comission au Conseil, au Parlement Européen, au Comité Economique et Social et au Comité des Régions-Vers une stratégie-cadre communautaire en matière d’égalité entre les femmes et les hommes (2001-2005), Bruxelles, le 7.6.2000 COM (2000)335 final


� Décision du Conseil du 20 décembre 2000 établissant un programme d’action communautaire concernant la stratégie communautaire en matière d’égalité entre les femmes et les hommes (2001-2005)


� Décision du Parlement Européen et du Conseil modifiant la décision 2001/51/CE et la décision no.848/2004/CE-COM (2004) 551 final


� EUROSTAT 6/1999 


� Communication de la Comission au Conseil, au Parlement Européen, au Comité Economique et Social et au Comité des Régions – Une feuille de route pour l’égalité entre les femmes et les hommes 2006-2010 [Sec (2006) 275] 1.03.2006


� http://europa.eu.int/citizenrights/signpost/front_end/index_fr.html


� (Anexa I –Road Map – Indicators for monitoring progress on the Women in Power and decision Making)


� � HYPERLINK "http://www.quotaproject.org/uid/countryview.cfm?country=21" ��http://www.quotaproject.org/uid/countryview.cfm?country=21�


� Articol inserat prin Legea din 24 mai 1994


� � HYPERLINK "http://www.quotaproject.org/uid/countryview.cfm?country=53" ��http://www.quotaproject.org/uid/countryview.cfm?country=53�


� Loi constitutionnelle no.99-569 du 8 juillet 1999 relative à l’égalité entre les femmes et les hommes


� Loi no. 2000-493 du 6 juin 2000 tendant à favoriser l’égal accès des femmes et des hommes aux mandats électoraux et fonctions électives


� Loi no. 2000-641 du 10 juillet 2000 relative à l’élection des sénateurs


� Loi no. 2003-697 du 30 juillet 2003 portant réforme de l’élection des sénateurs


� Loi no. 2003-327 du 11 avril 2003 relative à l’élection des conseillers régionaux et des représentants au Parlement Européen ainsi qu’à l’aide publique aux partis politiques


� www.femmes-egalite.gouv.fr


� www.observatoire-parite.gouv.fr


� � HYPERLINK "http://www.quotaproject.org/uid/countryview.cfm?country=110" ��http://www.quotaproject.org/uid/countryview.cfm?country=110�


� � HYPERLINK "http://www.quotaproject.org/uid/countryview.cfm?country=77" ��http://www.quotaproject.org/uid/countryview.cfm?country=77�


� Circumscripţiile electorale în care acelaşi partid are şanse să câştige sunt asociate şi atunci   într-o circumscripţie este desemnat candidat un bărbat, în cealaltă o femeie


� Atunci când se utilizează sistemul listelor electorale, partidele prezintă pe liste, alternativ, candidaţii bărbaţi şi femei


� � HYPERLINK "http://www.quotaproject.org/uid/countryview.cfm?country=184" ��http://www.quotaproject.org/uid/countryview.cfm?country=184�


� Decreto No 72/X (Quota law passed  06/07/2006)


� � HYPERLINK "http://www.quotaproject.org/uid/countryview.cfm?country=72" ��http://www.quotaproject.org/uid/countryview.cfm?country=72�


� � HYPERLINK "http://www.db-decision.de/CoRe/Finland.htm" ��http://www.db-decision.de/CoRe/Finland.htm�


� � HYPERLINK "http://www.quotaproject.org/uid/countryview.cfm?country=200" ��http://www.quotaproject.org/uid/countryview.cfm?country=200�


� � HYPERLINK "http://www.quotaproject.org/uid/countryview.cfm?country=14" ��http://www.quotaproject.org/uid/countryview.cfm?country=14�


� � HYPERLINK "http://www.quotaproject.org/uid/countryview.cfm?country=63" ��http://www.quotaproject.org/uid/countryview.cfm?country=63�


� � HYPERLINK "http://www.quotaproject.org/uid/countryview.cfm?country=61" ��http://www.quotaproject.org/uid/countryview.cfm?country=61�


� � HYPERLINK "http://www.quotaproject.org/uid/countryview.cfm?country=89" ��http://www.quotaproject.org/uid/countryview.cfm?country=89�


� � HYPERLINK "http://www.quotaproject.org/uid/countryview.cfm?country=135" ��http://www.quotaproject.org/uid/countryview.cfm?country=135�


� � HYPERLINK "http://www.quotaproject.org/uid/countryview.cfm?country=197" ��http://www.quotaproject.org/uid/countryview.cfm?country=197�


�  Reprezentarea fiecărui sex să nu fie nici sub 40%, dar nici să nu depăşească 60%.


� Voies Nouvelles : organisation de l´action pour l ´egalite entre femmes et hommes en Suède, 2006


� � HYPERLINK "http://www.db-decision.de/CoRe/Ireland.htm" ��http://www.db-decision.de/CoRe/Ireland.htm�


� � HYPERLINK "http://www.irishstatutebook.ie/2000/en/act/pub/0008/index.html" ��http://www.irishstatutebook.ie/2000/en/act/pub/0008/index.html�


� � HYPERLINK "http://www.quotaproject.org/uid/countryview.cfm?country=164" ��http://www.quotaproject.org/uid/countryview.cfm?country=164�


� � HYPERLINK "http://www.db-decision.de/CoRe/Netherlands.htm" ��http://www.db-decision.de/CoRe/Netherlands.htm�


� � HYPERLINK "http://www.quotaproject.org/uid/countryview.cfm?country=179" ��http://www.quotaproject.org/uid/countryview.cfm?country=179�


� � HYPERLINK "http://www.quotaproject.org/uid/countryview.cfm?country=59" ��http://www.quotaproject.org/uid/countryview.cfm?country=59�


� � HYPERLINK "http://www.quotaproject.org/uid/countryview.cfm?country=60" ��http://www.quotaproject.org/uid/countryview.cfm?country=60�


� � HYPERLINK "http://www.quotaproject.org/uid/countryview.cfm?country=100" ��http://www.quotaproject.org/uid/countryview.cfm?country=100�


� � HYPERLINK "http://www.quotaproject.org/uid/countryview.cfm?country=134" ��http://www.quotaproject.org/uid/countryview.cfm?country=134�


� � HYPERLINK "http://www.quotaproject.org/uid/countryview.cfm?country=153" ��http://www.quotaproject.org/uid/countryview.cfm?country=153�


� � HYPERLINK "http://www.quotaproject.org/uid/countryview.cfm?country=202" ��http://www.quotaproject.org/uid/countryview.cfm?country=202�


� Union interparlementaire, Bilan décennal: tendances mondiales de la presence des femmes dans les parlements, 2005


� CORRINE DELOY – Les femmes en politique, Fondation pour l’innovation politique, 2004


� www.idea.int/publications/

